**Mathea Trøften** (født 13. desember 1856 i Nord-Odal, død 14. oktober 1940 i Nord-Odal) var en norsk kvinnesakskvinne og lærerinne.

Liv og virke
------------

Anne Mathea Tostensdatter Trøften var født på gården Trauten i Nord-Odal. Faren, Tosten Pedersen Trøften, var ordfører og stortingsmann, og Mathea vokste opp i et intellektuelt stimulerende hjem. I 1876-1877 var hun elev på Christopher Bruuns folkehøgskole "Vonheim" i Gausdal. Her var hun også guvernante for Bjørnstjerne Bjørnsons barn. Her møtte hun tidens store kulturpersonligheter, og fikk sin "åndsdåp", der hun lovet seg selv å arbeide for barn og ungdom i ånden fra folkehøgskolen. Etter dette oppholdt seg i Danmark i 1879-1882 og 1885, der hun var elev ved Askov højskole og andre folkehøyskoler og bodde hos den grundtvigianske presten V.J. Hoff. I Danmark fikk hun nærmere kunnskap om grundtvigianismen, som kom til å sette et sterkt preg på hennes gjerning i skolen.Hun gjennomgikk senere lærerkurs i Seljord i 1887 og fikk stipend til å gjennomføre en studiereise til Danmark i 1903. Etter lærereksamen ved Asker seminar begynte hun i 1884 som lærerinne ved Sagstuen skole i Nord-Odal, der hun ble værende i 38 år. Mathea Trøften begynte tidlig å interessere seg for kvinnesaken, og var i 1904 med på å stifte Norske kvinners nasjonalråd. Fra 1916 til 1921 var hun medlem av styret i Norges Lærerinneforbund. Hun ble også oppnevnt som medlem av "Den store skolekommisjonen" av 1920, men måtte si fra seg vervet av helsemessige hensyn. I 1914 var hun medutgiver av den lokalhistoriske boka *Minder fra gamle dage i Nordre Odalen*. I 1940 ble hun tildelt Kongens fortjenstmedalje i gull for sin betydelige innsats for ungdommen. I begrunnelsen nevnes både hennes kunnskaper, engasjement for skoleverket og gode pedagogiske evne. Lokalt satte Mathea Trøften store spor etter seg, både når det gjaldt kvinnesaken og allment kulturarbeid. Straks etter hun tiltrådte lærerposten satte hun i gang med ungdomslagsarbeid og tok på seg å dirigere en sangforening. Hun samlet ungdommen hjemme hos seg og var en aktiv foredragsholder. Allerede samme år som Landskvindestemmeretsforeningen ble stiftet i 1898, ble Nordre Odalens led av Landskvindestemmeretsforeningen stiftet hjemme hos Mathea Trøften, som ble foreningens første formann. Foreningen var blant annet svært aktiv foran herredsstyrevalget i 1916, da det ble stilt egen kvinneliste. Som pensjonist gjorde Mathea Trøften en stor innsats i Sanitetsforeningen og for reisningen av Trautskogen kapell i 1931. Hun var søster av Thea Seip.

Referanser
----------

1. ↑  «SAH, Nord-Odal prestekontor, Ministerialbok nr. 3, 1851-1865, s. 33». Besøkt 06.02.2020.
2. ↑  «Aftenposten 16.10. 1940 (NB.no)». Besøkt 06.02.2020.
3. ↑  Ingegerd Tronbøl (2007). «Kvinner og kvinnebevegelse i Nord-Odal 1880-1920». *Jul i Nord-Odal 2007*: 5.
4. 1 2 3  «Norske skolefolk b.1 (NB.no), s. 79-80». Dreyer. 1952. Besøkt 06.02.2020.
5. 1 2 3  Ingegerd Tronbøl (2007). «Kvinner og kvinnebevegelse i Nord-Odal 1880-1920». *Jul i Nord-Odal 2007*: 4–20.
6. 1 2  «Aftenposten 09.09.1922 (NB.no)». Besøkt 06.02.2020.
7. ↑  Mathea Trøften (utgitt av Bautakomiteen) (1914). «Minder fra gamle dage i Nordre Odalen (nb.no)». Besøkt 06.02.2020.

|  |  |
| --- | --- |
| Oppslagsverk/autoritetsdata | Historisk befolkningsregister
 |